ที่นี่เน้นอาหารจำพวกเผาๆ มีทั้งอาหารทะเลนานาชนิด รวมถึงกุ้งที่ว่ายน้ำเวียนวนอยู่ในตู้ รอเวลาจับมาเผากันสดๆ จึงได้กุ้งที่เนื้อหวานเด้งอร่อย และทีเด็ดก็อยู่ที่กุ้งก้ามกรามเผาที่เอาขึ้นมาสดๆ จากตู้นี่แหละ แม้กุ้งอาจจะตัวไม่ใหญ่ไม่โตนัก แต่รสชาติความหวานและความสด รับประกันจริงๆ แถมราคายังถูกมาอีกด้วย กุ้งเผาครึ่งกิโลแค่ 315 บาทเท่านั้น แล้วยิ่งเอากุ้งเผาเนื้อเด้งๆ มาจิ้มกับน้ำจิ้มซีฟู้ดรสจัดจ้าน ก็ยิ่งอร่อยเด็ดเข้าไปใหญ่ ส่วนเมนูอาหารทะเลอย่างอื่นๆ ก็ขายเป็นกิโลเหมือนกัน และราคาไม่แพงเลย กิโลละไม่ถึงพันเลยสักอย่าง (แต่ตอนนี้ก็ขึ้นปีใหม่แล้ว ราคาอาจมีขยับขึ้นบ้างเล็กน้อย ลองเช็คกันก่อนไปกินนะจ๊ะ) แถมร้านยังอยู่ติดถนนใหญ่ เดินทางสะดวก และมีที่จอดรถของตัวเอง เรียกว่าสะดวก และไม่ต้องไปไหนไกลเลย